[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 28.1.2008

SEK(2008) 101 endelig

BERETNING FRA KOMMISSIONEN TIL EUROPA-PARLAMENTET OG RÅDET

om udgifter under EGFL Alarmsystemet nr. 12/2007

INDHOLDSFORTEGNELSE

1. INDLEDNING 3

2. FORMÅLSBESTEMTE INDTÆGTER 3

3. OMSTRUKTURERINGSFONDEN FOR SUKKER 4

4. BEMÆRKNINGER ANGÅENDE GENNEMFØRELSEN AF 2007-BUDGETTET 4

5. KONKLUSIONER 6

1. INDLEDNING

Det foreløbige gennemførelse vedrørende regnskabsåret 2007 (16. oktober 2006 til 15. oktober 2007) forventes at blive på 42 139,8 mio. EUR, dvs. 98,7 % af de oprindelige bevillinger. Dette beløb indeholder det beløb, som medlemsstaterne har tilbagebetalt som følge af korrektioner af regnskabsafslutningen af EGFL-regnskaberne og suspensioner og nedsættelser af deres månedlige betalinger i løbet af året. Beløbet omfatter endvidere et skøn over de direkte betalinger, som Kommissionen kan foretage indtil den 31. december 2007.

Tallene for denne foreløbige gennemførelse, der findes i vedlagte tabel, viser et underforbrug på ca. 571,9 mio. EUR sammenholdt med de oprindelige budgetbevillinger.

2. FORMÅLSBESTEMTE INDTÆGTER

På grundlag af bestemmelserne i artikel 34 i den nye finansforordning (EF) nr. 1290/2005 for den fælles landbrugspolitik betragtes indtægter fra finansielle korrektioner under regnskabsafslutningsproceduren, fra uregelmæssigheder og fra mælkeafgiften som formålsbestemte indtægter, der skal anvendes til finansiering af EGFL-udgifter. Ved 2007-budgettets opstilling blev der foretaget et skøn over disse indtægter, og der blev taget hensyn til dette skøn, da budgetmyndigheden vedtog bevillingerne på budgettet for 2007. Nærmere bestemt gælder:

- Indtægterne fra mælkeafgiften blev anslået til 349,0 mio. EUR, og der blev taget hensyn hertil ved at nedsætte de bevillinger, der var blevet ansøgt om for mælk og mejeriprodukter, hvortil at budgetmyndigheden afsatte et beløb på 587,0 mio. EUR

- Indtægterne fra tilbagebetalingerne som følge af den efterprøvende regnskabsafslutning og uregelmæssigheder blev anslået til henholdsvis 568,0 mio. EUR og 70,0 mio. EUR. Der blev taget hensyn til det samlede beløb på 638,0 mio. EUR ved nedsættelse af de bevillinger, der var blevet ansøgt om til enkeltbetalingsordningen, hvortil budgetmyndigheden afsatte et beløb på 27 918,0 mio. EUR.

Vedlagte tabel viser gennemførelsen af regnskaberne vedrørende de formålsbestemte indtægter, hvoraf der i løbet af regnskabsåret var blevet opkrævet et beløb på 1 159,7 mio. EUR. Nærmere bestemt gælder:

- Der blev opkrævet et beløb på ca. 362,7 mio. EUR i mælkeafgift sammenholdt med det oprindelige skøn på 349,0 mio. EUR.

- Tilbagebetalingerne som følge af den efterprøvende regnskabsafslutning beløb sig til ca. 557,8 mio. EUR sammenholdt med det oprindelige skøn på 568,0 EUR.

- Endelig beløb indtægterne som følge af uregelmæssigheder sig til ca. 239,3 mio. EUR sammenholdt med det oprindelige skøn på 70,0 EUR.

Ifølge de gældende bestemmelser kan disse indtægter helt eller delvist anvendes til at finansiere EGFL-udgifter, hvis de af budgetmyndigheden tildelte bevillinger ikke er tilstrækkelige til at finansiere de af medlemsstaterne afholdte udgifter. Hvis nogle af disse indtægter ikke anvendes, så vil disse automatisk blive overført til det følgende regnskabsår.

I betragtning af underforbruget af bevillingerne på 2007-budgettet vil EGFL's formålsbestemte indtægter blive overført til 2008, og de vil blive anvendt til finansiering af de forventede budgetbehov i dette år.

3. OMSTRUKTURERINGSFONDEN FOR SUKKER

De midlertidige omstruktureringsafgifter i sukkersektoren betragtes som formålsbestemte indtægter, der skal finansiere sukkeromstruktureringsstøtten og anden støtte inden for rammerne af omstruktureringsfonden. For produktionsåret 2006/07 vedrører disse afgifter de erhvervsdrivendes kvotemængder af sukker, insulinsirup og isoglucose, og medlemsstaterne skal indbetale disse afgifter til fonden i to rater, hvor fristen er henholdsvis 31. marts og 30. november 2007. Ultimo februar havde medlemsstaterne indbetalt 1 287,2 mio. EUR af deres første rate af de skyldige omstruktureringsafgifter. På den anden side betalte medlemsstaterne i regnskabsåret 2007 551,4 mio. EUR til de parter, der modtager støtten til den omstrukturerede sukkerindustri, diversificeringsstøtte samt støtte til sukkerraffinaderier.

Disse betalinger finansieres gennem regnskaberne vedrørende ovennævnte formålsbestemte indtægter, og den uudnyttede saldo på 735,9 mio. EUR vil blive overført til 2008 til dækning af betalinger vedrørende omstruktureringsstøtte og anden forventet støtte i dette år.

4. BEMÆRKNINGER ANGÅENDE GENNEMFØRELSEN AF 2007-BUDGETTET

Den foreløbige budgetgennemførelse var påvirket af en række faktorer, der for de mest væsentlige områder er som følger:

4.1. Valutafaktorer

Udgifterne i perioden er fastsat under hensyntagen til udviklingen i dollarens vekselkurs over for euroen. For en væsentlig del af eksportrestitutionerne for landbrugsprodukter, især korn og sukker, påvirkes udgifterne af udviklingen i denne vekselkurs.

I overensstemmelse med artikel 21 i forordning (EF) nr. 1290/2005 baserede budgetmyndigheden sin vedtagelse af budgettet på den gennemsnitlige vekselkurs for juli-september 2006, dvs. 1 EUR = 1,27 USD. Det skal bemærkes, at gennemsnitskursen i perioden 1. august 2006 til 31. juli 2007 var ca. 1 EUR = 1,31 USD, dvs. 3,1 % højere end den kurs, som blev anvendt ved opstillingen af budgettet for 2007.

4.2. Markedsfaktorer (- EUR 746.8 million)

Interventionerne på landbrugsmarkederne viste et underforbrug af budgetbevillinger på – 746,8 mio. EUR. Bevillingerne vedrørende korn, restitutioner for produkter, der ikke er opført i bilag I, samt frugt og grøntsager viste de mest væsentlige underforbrug, medens sukkersektoren viste det mest væsentlige overforbrug af bevillinger.

(NB: I parentesen angives over- (+) eller underforbruget (–)).

4.2.1. Korn (– 649,3 mio. EUR)

De usædvanligt gunstige interne og eksterne forhold på kornmarkedet i dette år har medført højere interne priser og verdensmarkedspriser. Det deraf følgende underforbrug skyldtes:

- væsentlige nettogevinster på budgettet på grund af meget små opkøb af korn til offentlig oplagring, medens store kornmængder blev solgt fra offentlige lagre til høje priser, og

- lavere udgifter til eksportrestitutioner for korn, da restitutionssatsen har været lig 0 i det meste af regnskabsåret.

4.2.2. Restitutioner for produkter, der ikke er opført i bilag I (– 113,8 mio. EUR)

I denne sektor har de meget gunstige interne og eksterne forhold på markederne for korn samt mælk og mejeriprodukter medført en samlet generel nedsættelse af eksportrestitutionssatserne og som følge heraf færre udgifter til restitutioner for eksport af forarbejdede landbrugsprodukter. Derfor har der været et underforbrug af budgetbevillinger.

4.2.3. Sukker (+ 132,5 mio. EUR)

Dette overforbrug af budgetbevillinger skyldtes medlemsstaternes større udgifter til eksportrestitutioner, da mængderne af eksporteret sukker fra både det frie marked og fra offentlige lagre har været meget større end 2007-budgettets skøn. Denne situation skyldtes delvist det forhold, at de sukkermængder, der blev trukket tilbage fra markedet inden for rammerne af sukkeromstruktureringsfonden, var meget mindre end forventet.

4.2.4. Frugt og grøntsager (– 69,9 mio. EUR)

Dette underforbrug af budgetbevillinger skyldtes hovedsagelig medlemsstaternes lavere udgifter på grund af den lavere mængde tomater, som har modtaget forarbejdningsstøtte, og de lavere tempo for udbredelsen af producentorganisationernes driftsfonde sammenlignet med skønnet i 2007-budgettet.

4.2.5. Mælk og mejeriprodukter (+ 51,2 mio. EUR)

De meget gunstige interne og eksterne forhold på mælkemarkederne har givet medlemsstaterne færre udgifter til eksportrestitutioner for mejeriprodukter, til offentlig oplagring af smør og til intern afsætningsstøtte for skummetmælk.

Imidlertid er årsagen til dette overforbrug af budgetbevillinger af teknisk karakter. Fra og med 2007-budgettet er provenuet fra mælkeafgiften, der oprindelig var blevet anslået til 349,0 mio. EUR, blevet behandlet separat som formålsbestemte indtægter for EGFL. De budgetbevillinger for 2007, der blev ansøgt om, og som budgetmyndigheden tildelte denne sektor, omfattede ikke disse indtægter, som var fraregnet. Derfor blev der et overforbrug af budgetbevillinger.

Hvis det oprindelige skøn over det provenu fra mælkeafgiften, som skal anvendes i mejerisektoren, var blevet taget i betragtning, så ville der være tale om et underforbrug i denne sektor på – 297,8 mio. EUR.

4.3. Direkte støtte (+ 167,2 mio. EUR)

Dette overforbrug skyldes medlemsstaternes større udgifter til både enkeltbetalingsordningen og anden direkte støtte sammenholdt med bevillingerne til disse foranstaltninger i 2007-budgettet.

Imidlertid er årsagen til dette overforbrug af budgetbevillinger også af teknisk karakter. Fra og med 2007-budgettet er provenuet fra den efterprøvende regnskabsafslutning og fra uregelmæssigheder, der oprindelig var blevet anslået til 638,0 mio. EUR, blevet behandlet separat som formålsbestemte indtægter for EGFL. De budgetbevillinger for 2007, der blev ansøgt om, og som budgetmyndigheden tildelte denne sektor, omfattede ikke disse indtægter, som var fraregnet. Derfor blev der et overforbrug af budgetbevillinger.

Hvis der var blevet taget hensyn til provenuet fra den efterprøvende regnskabsafslutning og fra uregelmæssigheder, der oprindelig var skønnet at skulle anvendes til enkeltbetalingsordningen, så ville der under kapitlet for direkte støtte være et underforbrug på – 470,8 mio. EUR i 2007.

4.4. Revision af landbrugsudgifter

4.4.1. Afslutning af foregående års regnskaber (+ 79,9 mio. EUR)

Alle de beslutninger i forbindelse med regnskabsafslutningen, der forventes gennemført inden udgangen af indeværende regnskabsår, er truffet af Kommissionen. Nettotilbagebetalingerne gennem korrektionerne som følge af disse beslutninger var på ca. – 74,7 mio. EUR. Dette beløb har sammenholdt med beløb på – 178,0 mio. EUR i 2007-budgettet ført til et underforbrug af budgetbevillinger. Denne mangel på tilbagebetalinger skal dækkes, og det vil føre til en tilsvarende stigning i EGFL's udgifter.

5. KONKLUSIONER

De gunstige interne og eksterne markedsforhold, som prægede regnskabsåret 2007, har ført til ekstraordinært høje priser, specielt på markederne for korn og mejeriprodukter. Den deraf følgende afvikling af de offentlige lagre i disse sektorer og de lavere eksportrestitutionssatser har medført besparelser på EGFL-udgifterne. På den anden side har de større mængder af eksporteret sukker ført til større udgifter til eksportrestitutioner for sukker. Disse faktorer har ført til et underforbrug af bevillinger til markedsforanstaltninger på 2007-budgettet. Dette underforbrug opvejes delvist af de højere udgifter til direkte støtte og til dækning af den forventede mangel på tilbagebetalinger under regnskabsafslutningsproceduren. Det samlede nettoresultat for bevillingerne på 2007-budgettet var et underforbrug på ca. – 571,9 mio. EUR. Som følge heraf vil de samlede oppebårne formålsbestemte indtægter for EGFL i 2007 på 1 159,7 mio. EUR blive overført til 2008, således som det allerede er forudset i ændringsskrivelse nr. 2 til det foreløbige forslag til budget for 2008.

I betragtning af underforbruget på 2007-budgettet har Kommissionen foreslået budgetmyndigheden en nedsættelse på 400,0 mio. EUR af EGFL's oprindelige bevillinger gennem forelæggelsen af ændringsbudget nr. 7/2007.

BILAG

[pic]